**阿怡的故事**

琴晚係我同阿健拍拖一週年既大日子，佢約左我去酒店到請我食自助餐慶祝。我特登著左新買個件背心同短裙，諗住可以靚d去慶祝。食完飯之後我地去左行一陣尖沙咀海傍吹下風傾下計。

坐左一陣都夜啦，要趕地鐵尾班車返屋企，但係我地又唔捨得大家，想見多一陣。咁啱佢話佢屋企人又去哂旅行，問我要唔要上佢屋企一齊睇電影。我好開心，行左咁耐終於可以同佢二人世界啦！

上左佢屋企之後我地開左套鬼片出黎睇hea下時間。點知套鬼片真係好鬼得人驚，我全程都挨實佢捉實佢隻手，幾乎成個人貼實左佢，因為我勁驚d鬼會無啦啦彈出黎！

點知睇睇下佢無啦啦對我又錫又摷咁，我當時都已經係咁講唔好，但係佢都繼續無停過…我仲係處女黎…亦都唔想咁快就無左第一次…我之前都同佢講過我地只係可以錫嘴，其他野等我地關係穩定左先算…不過半推半就，我最後都同佢發生左性行為…

個種心入面唔願意但係把口講唔到出黎既被迫感覺，令到我好似比人侵犯左咁難受。雖然佢話佢好愛我會同我一生一世，但我而家都仲好困惑…唔知點樣面對佢…

**問題：**

點解阿健會覺得阿怡想同佢做愛？

點解阿怡大叫「唔好」之後，阿健都唔停止佢既行為？

你覺得係阿怡錯定阿健錯？

**阿健的故事**

琴晚係我同阿怡拍拖一週年紀念，我同佢係酒店食完自助餐之後係尖沙咀海傍坐到好夜先走，咁啱我屋企人又去哂旅行，我梗係打蛇隨棍上問佢上唔上黎屋企啦。拍左拖咁耐佢都一直唔肯同我做愛，話想關係穩定d先。一週年紀念喎，佢今日又著左條好短既牛仔裙，又肯上我屋企，今次仲唔係機會到？

上到屋企之後我同佢睇鬼片，睇個陣時佢成個人係咁挨埋嚟，慢慢我地兩個就身貼身咁，好似誘惑緊我叫我搞佢咁。我忍唔住攬住左佢黎錫，開始「上下其手」，除左佢件衫準備同佢嚟「第一次」。

佢初頭都有大叫唔好，不過我知道佢應該係第一次所以怕醜，唔敢玩得太放，怕比我覺得佢好淫。我之後無理佢繼續做啦，完事之後我地就攬住左一齊訓到天光。

第二日朝早佢話約左阿爸阿媽飲茶，所以好早就離開左我屋企，不過直到而家夜晚佢都未覆我whatsap，我唔明白喎，我係唔係做錯啲咩？我同佢做愛都係想我地既關係變得更親密啫！

**問題：**

阿健點解會叫阿怡單獨上佢屋企？

阿怡有乜野行為刺激到阿健「無啦啦」去錫同埋摷佢？阿怡本身是否希望阿健咁樣做？

你覺得係阿怡錯定阿健錯？